Marea Britanie îl respectă foarte mult pe Klaus Iohannis, dar susține candidatura lui Mark Rutte pentru poziția de secretar general al NATO, a declarat ambasadorul britanic la București, Giles Matthew Portman, sâmbătă, la Știrile Pro TV.
Întrebat care este poziția Regatului Unit față de candidatura lui Klaus Iohannis pentru rolul de secretar general al NATO, Giles Matthew Portman a spus: "Trebuie să spun imediat că președintele Iohannis este un om de stat foarte respectat în Marea Britanie și am avut ocazia să mă întalnesc cu președintele de două ori în acest an deja. Asta este clar".
"În ceea ce privește secretarul general NATO, am avut deja un alt candidat înainte de candidatura președintelui Iohannis, premierul olandez Mark Rutte. Și Marea Britanie deja a spus că susține candidatura lui Rutte", a adăugat ambasadorul britanic la București.
Întrebat despre reticența unor state din Flancul Estic cu privire la Mark Rutte, ambasadorul Giles Matthew Portman a răspuns: "Trebuie să vedem cum continuă discuțiile. Cred că este clar că Mark Rutte este un om de stat, de asemenea, foarte important și impresionant, are experiență. Președintele Iohannis, de asemenea. Dar, cum am spus, Rutte a candidat mai devreme și cred că este o majoritate pentru Rutte".
Președintele României s-a arătat de părere că NATO are nevoie "de o reînnoire a perspectivei asupra misiunii sale".
A"vem o înțelegere profundă, inclusiv din perspectiva provocărilor istorice cu care s-a confruntat regiunea noastră, asupra actualei situații de securitate, situație dezechilibrată de războiul declanșat de Rusia împotriva Ucrainei. Totodată, cred că NATO are nevoie, la rândul său, de o reînnoire a perspectivei asupra misiunii sale. Europa de Est are o contribuție valoroasă în discuțiile și deciziile adoptate în cadrul NATO. Cu o reprezentare echilibrată, puternică și influentă din această regiune, Alianța va putea lua cele mai bune decizii, care să răspundă nevoilor și preocupărilor tuturor statelor membre", a declarat Klaus Iohannis, marți, la Cotroceni.
"Pentru toate aceste motive, am decis să intru în competiție pentru funcția de Secretar General al NATO. Îmi asum această candidatură în numele României cu toată responsabilitatea, iar această decizie are la bază performanța României, experiența acumulată pe parcursul celor două mandate de Președinte al României, înțelegerea profundă a provocărilor cu care se confruntă NATO, Europa, și în special regiunea noastră, și angajamentul meu ferm față de valorile și obiectivele fundamentale ale NATO", a continuat șeful statului.